La 25ª edició de l'Escola d'Estiu Morvedre a la Mar se centra en el desenvolupament sostenible
09 de maig 2018

![](/media/hiwclyq2/78-escola-estiu.jpg)  
  

La regidoria de Joventut de l'Ajuntament de Sagunt convoca la 25ª edició de l'Escola d'Estiu Morvedre a la Mar. L'Escola d'Estiu és un projecte d'educació en el temps lliure amb el qual es pretén que els xiquets i xiquetes de la nostra ciutat puguen realitzar activitats lúdiques i educatives (tallers, excursions, jocs, visites a la platja...) en les seues vacances estiuenques. Va dirigida a xiquets i xiquetes de 3 a 12 anys (els nascuts entre 2006 i 2014) i es realitzarà en el CEIP Ausiàs March (Sagunt) o en el CEIP Vilamar i CEIP Mediterrani (del Port de Sagunt).

En l'edició de 2018 el tema central serà L'Agenda 2030 per al Desenvolupament Sostenible. Adoptada en 2015 per 193 països, establix 17 Objectius de Desenvolupament Sostenible (ODS) que la comunitat internacional ha d'aconseguir per a totes les persones, fent-ho d'una forma sostenible i amb equitat. Els Objectius de Desenvolupament Sostenible (ODS) promouen els drets de la infància i suposen una oportunitat per a protegir a tots els xiquets i xiquetes sota la consigna de no deixar a ningú arrere. Segons el regidor de Joventut, Guillermo Sampedro, **“en esta edició, la 25, hem apostat pels objectius del mil·lenni, atés que Sagunt forma part de l'Aliança de Ciutats pel Desenvolupament Sostenible i estem treballant per a aconseguir que el municipi tinga el segell de “Ciutat pel Comerç Just”, que és un altre objectiu dels ODS”**.

Segons explica Sampedro, **“enguany hem augmentat tant en dies com en places, oferint també l'última setmana de juny donat que era una demanda dels pares i mares. També hem passat de 350 places a 479 i, segurament, una vegada tancat el termini d'inscripció, augmentarem encara més per a donar servei a la gent que es quede en llista d'espera i que tots els xiquets i xiquetes tinguen lloc en l'Escola d'Estiu”**.

Els xiquets i xiquetes es distribuiran en 4 grups segons edats: els de 3 a 4 anys (nascuts entre el 2013 i 2014) estaran en Mini escola; els de 5 i 6 anys (nascuts entre el 2011 i 2012) estaran en Escoleta; els de 7 i 8 anys (nascuts entre el 2009 i 2010) estaran en Campa; i finalment els xiquets compresos entre 9 i 11 anys (els nascuts en el 2006, 2007 i 2008) estaran en el grup Urba.

La durada de l'escola dependrà de la modalitat que s'esculla, sent la modalitat A la setmana del 25 de juny al 29 de juny amb un cost de 40 euros, la modalitat B (escola completa) que va des del 22 de juny al 29 de juliol amb un cost de 130 euros o 230 euros incloent menjador, o la modalitat C, podent escollir entre la primera quinzena (del 2 al 13 de juliol) o la segona (del 16 al 27 de juliol) amb un cost cadascuna de 75 euros o 120 euros si s'incloguera menjador. Es farà un descompte del 40 % respecte als preus als membres de família nombrosa de categoria general i del 60 % en categoria especial. En el preu està inclòs els Monitors de Temps Lliure titulats, les activitats materials, assegurança, el transport intern, la samarreta i la gorra.

L'entrada a l'escola serà de 8.00 a 9.00 hores, i l'eixida a la 13.30 hores, llevat que es contracte el servei de menjador, per la qual cosa es realitzarà a les 15.30 hores. El període d'inscripció està comprés entre el 8 i 25 de maig, podent-se realitzar en els serveis de Joventut.

Per als interessats i interessades, podran obtindre més informació acudint o cridant al Centre Cultural Mario Monreal (Carrer Roma, 9) (96 265 58 80) o al Casal Jove del Port de Sagunt (Carrer Vent de Marinada, s/n) (96 268 34 39). 

*   [](http://www.facebook.com/sharer.php?u=https://aytosagunto.es/va/actualitat/la-25ª-edició-de-l-escola-d-estiu-morvedre-a-la-mar-se-centra-en-el-desenvolupament-sostenible/ "Facebook")
*   [](http://twitter.com/share?url=https://aytosagunto.es/va/actualitat/la-25ª-edició-de-l-escola-d-estiu-morvedre-a-la-mar-se-centra-en-el-desenvolupament-sostenible/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-25ª-edició-de-l-escola-d-estiu-morvedre-a-la-mar-se-centra-en-el-desenvolupament-sostenible/ "Linked In")
*   [](mailto:?body=https://aytosagunto.es/va/actualitat/la-25ª-edició-de-l-escola-d-estiu-morvedre-a-la-mar-se-centra-en-el-desenvolupament-sostenible/)